Του Βασίλη Βενιζέλου

Λένε ότι ο Ελληνικός Ερυθρός Σταυρός (ΕΕΣ) είναι ένα “παιγνίδι”, στο οποίο κερδίζει πάντα στο τέλος ο… Ανδρέας Μαρτίνης!

Δεν είναι καθόλου σίγουρο ότι, αυτή τη φορά, η συμμαχία του πρώην προέδρου του ΕΕΣ Ανδρέα Μαρτίνη με την πολιτική ηγεσία του υπουργείου Υγείας θα απολαύσει τη νίκη…

Όλη η υπόθεση βρίσκεται όχι τόσο στην αποφυγή της οριστικής αποβολής του ΕΕΣ από τους κόλπους της Διεθνούς Ομοσπονδίας Ερυθρών Σταυρών/Ερυθράς Ημισελήνου, αλλά στο… ακροτελεύτιο άρθρο του σχεδίου του νέου καταστατικού της οργάνωσης, το οποίο προβλέπει ότι, σε περίπτωση κατά την οποία ο ΕΕΣ αναστείλει τη δραστηριότητά του, για οποιονδήποτε λόγο και αιτία, τότε όλη η τεράστια περιουσία του μεταβιβάζεται σε ένα κοινωφελές ίδρυμα, ίδρυμα το οποίο θα επιλέξει το Κεντρικό Διοικητικό Συμβούλιο (ΚΔΣ) του ΕΕΣ…

Με αυτό το άρθρο, λοιπόν, πολλοί θα ήταν – και είναι, πράγματι – εκείνοι οι οποίοι θα επιθυμούσαν τη διάλυση του ΕΕΣ, ακόμη και στις επόμενες ημέρες, προκειμένου να κατευθύνουν τη μεγάλη περιουσία της οργάνωσης σε “φίλια” χέρια και σε “οικείες” αγκαλιές! Αντιλαμβάνεσθε, ασφαλώς…

Πρόκειται για το ακροτελεύτιο άρθρο του νέου καταστατικού, το οποίο ο υπουργός Υγείας Ανδρέας Ξανθός ζήτησε μετ’ επιτάσεως και έλαβε τη διαβεβαίωση του προέδρου του ΕΕΣ Νικόλαου Οικονομόπουλου ότι θα αλλάξει ριζικά, προκειμένου στο νέο καταστατικό της οργάνωσης να προβλέπει ρητώς ότι, σε περίπτωση κατά την οποία ο ΕΕΣ αναστείλει τη δραστηριότητά του, για οποιονδήποτε λόγο και αιτία, τότε ολόκληρη η μεγάλη περιουσία της οργάνωσης περιέρχεται στο Δημόσιο.

Με την στάση του Ανδρέα Ξανθού στοιχίζονται, όπως διαφαίνεται και ο Ανδρέας Μαρτίνης, αλλά και ο Νικόλαος Οικονομόπουλος, τουλάχιστον μπροστά από την αυλαία, καθώς οι απαιτήσεις της πολιτικής ηγεσίας του υπουργείου Υγείας δεν επεκτείνονται στον τερματισμό του ελέγχου επί του ΕΕΣ από την ομάδα του Ανδρέα Μαρτίνη, η οποία αποτελεί μία δυνάμει πλειοψηφία στο ΚΔΣ του ΕΕΣ, με το νέο καταστατικό να ανοίγει την όρεξη της εν λόγω ομάδας για πλήρη επικράτηση στα ανώτατα διοικητικά όργανα, στο ΚΔΣ, δηλαδή, της οργάνωσης…

Το ενδεχόμενο να “περάσει” η επιλογή της συμμαχίας Μαρτίνη – πολιτικής ηγεσίας του υπουργείου Υγείας για το ακροτελεύτιο άρθρο του νέου καταστατικού θα φανεί μόνον κατά τη διάρκεια της συνεδρίασης του ΚΔΣ, την ερχόμενη Πέμπτη 11 Οκτωβρίου, στην οποία θα τεθεί σε ψηφοφορία… κάποια εκδοχή νέου καταστατικού του ΕΕΣ, καθώς δεν είναι καθόλου βέβαιο ότι ο Νικόλαος Οικονομόπουλος θα συμπράξει με την συμμαχία πολιτικής ηγεσίας του υπουργείου Υγείας – Ανδρέα Μαρτίνη και δεν θα επιδιώξει να συγκροτήσει ένα δικό του πλειοψηφικό “μπλοκ”, όσο δύσκολο και εάν φαντάζει αυτό το “σενάριο”.

Υπενθυμίζεται ότι η Διεθνής Ομοσπονδία Ερυθρών Σταυρών/Ερυθράς Ημισελήνου έχει παράσχει χρονική προθεσμία έως τη Δευτέρα 15 Οκτωβρίου, προκειμένου η διοίκηση του ΕΕΣ να έχει εγκρίνει νέο καταστατικό, να έχει εντάξει στον ΕΕΣ ικανό αριθμό νέων μελών και να έχει επίσης πραγματοποιήσεις νέα Γενική Συνέλευση και εκλογές για την ανάδειξη νέων μελών για το ΚΔΣ της οργάνωσης…

Σε κάθε περίπτωση, πάντως, η πολιτική ηγεσία του υπουργείου Υγείας έχει εμπλακεί στην υπόθεση, έχει καταστεί άθελά της μέρος του προβλήματος και όχι μέρος της λύσης του, ενώ το μόνο το οποίο μένει να δούμε είναι εάν, πράγματι, ο ΕΕΣ παραμένει ακόμη ένα “παιγνίδι”, στο οποίο κερδίζει πάντα στο τέλος ο… Ανδρέας Μαρτίνης!